отношение на спецификацията на „Χαλλούμι“ (Halloumi)/„Hellim“ в целия Кипър. Регистрацията на „Χαλλούμι“ (Halloumi)/„Hellim“, както е предвидено в Общото споразумение, зависи от това дали тези контролни задачи са делегирани на Bureau Veritas в съответствие с членове 28 и 29 от Регламент (ЕС) 2017/625. В действителност Bureau Veritas е придобило значителен и дългогодишен опит в проверката на ЗНП и е в състояние да гарантира създаването на ефективен, обективен и безпристрастен цялостен механизъм за изпълнението на официалните контролни задачи, свързани с проверката на съответствието със спецификацията на продукта „Χαλλούμι“ (Halloumi)/„Hellim“ в целия Кипър на ниво ферма, фуражно предприятие, събиране на млякото, транспорт, както и на ниво млекозавод. По този начин всички производители на цялата територия на острова ще бъдат обект на общ механизъм за контрол, който гарантира пълно съответствие със спецификацията на продукта „Χαλλούμι“ (Halloumi)/„Hellim“. Ако това се сметне за целесъобразно, Bureau Veritas може да бъде оправомощено да осъществява връзка с Търговската камара на кипърските турци. Ако Bureau Veritas докладва за случаи на неспазване, и ако съответните производители не успеят да отстранят посочените случаи на неспазване, те следва да бъдат лишени от правото да използват наименованието.
 (44)
 Поради извънредната ситуация в областите в Република Кипър, където прилагането на достиженията на правото на ЕС е временно прекратено, делегацията на Bureau Veritas следва да предвиди докладите ѝ да се изпращат на компетентните органи на Република Кипър и на Комисията. Търговската камара на кипърските турци ще получи информация, когато това се счита за целесъобразно.
 (45)
 Правата върху интелектуалната собственост се уреждат на принципа на териториалност. В резултат на това регистрацията на „Χαλλούμι“ (Halloumi)/„Hellim“ като ЗНП в рамките на Съюза зависи единствено от положението там. Възможното производство или предлагане на пазара на сирене с това наименование в трети държави няма отношение към случая. Също така, възможното съществуване на регулаторни стандарти за производството на това сирене извън Съюза не е от значение.
 (46)
 Следва да се отбележи също така, че съгласно член 2, параграф 3 от Регламент (ЕС) No 1151/2012 пускането на пазара на „Χαλλούμι“ (Halloumi)/„Hellim“ в Съюза зависи от спазването на други специфични разпоредби на Съюза, които се отнасят до него, включително изпълнението на санитарните разпоредби, приложими на равнището на Съюза.
 (47)
 При процедурата по предявяване на възражения не бяха представени солидни доказателства за вноса на такова сирене от трети държави в Съюза. Вследствие на това няма основания да се предостави преходен период по член 15, параграф 1 от Регламент (ЕС) No 1151/2012 на конкретни производители в трети държави.
 (48)
 Безспорно Кипър е най-големият производител и износител на това сирене в света, като производството възлиза на повече от 19 500 t годишно или 24,4 kg на глава от населението. Тези цифри не включват производството в районите на Република Кипър, където правителството на Република Кипър не упражнява ефективен контрол.
 (49)
 „Halloumi“ е регистрирано в СХВП като търговска марка за сиренето, произвеждано в Кипър съгласно съответния кипърски стандарт, приет през 1985 г., т.е. в съответствие със спецификацията на „Χαλλούμι“ (Halloumi)/„Hellim“. Пред СХВП е подадено едно-единствено възражение срещу тази регистрация, като впоследствие то е оттеглено. Следователно кипърската идентичност на това